SK Úradný vestník Európskej únie C 295/15

Záverečná správa vyšetrovateľa vo veci COMP/C.39181 – Parafínové vosky, premenovanej na „Sviečkové vosky“

[V súlade s článkami 15 a 16 rozhodnutia Komisie 2001/462/ES, ESUO z 23. mája 2001 o pôsobnosti vyšetrovateľov v niektorých konaniach vo veci hospodárskej súťaže (Ú. v. ES L 162, 19.6.2001, s. 21)]

Z návrhu rozhodnutia v uvedenom prípade vyplývajú tieto pripomienky:

Žiadosti o zhovievavosť a oznámenie námietok

Na základe žiadosti spoločnosti Shell z […] týkajúcej sa oslobodenia od pokút podľa oznámenia o zhovievavosti z roku 2002 Komisia vykonala inšpekciu v priestoroch spoločností Sasol (Nemecko), H&R/Tudapetrol (Nemecko), Esso/ExxonMobil (Holandsko a Nemecko), Total (Francúzsko), Repsol (Španielsko), ENI (Taliansko) a MOL (Maďarsko) v apríli roku 2005. Komisia udelila podmienečné oslobodenie od pokút spoločnosti Shell dňa […].

Komisia prijala ďalšie žiadosti o zhovievavosť od spoločností Sasol ([…]), Repsol ([…]) a ExxonMobil ([…]). Dňa 16. mája 2007 Komisia poslala listy spoločnostiam Sasol, Repsol a ExxonMobil, v ktorých ich informovala, že oslobodenie od pokút nie je možné, a podľa bodu 26 oznámenia o zhovievavosti vyjadrila svoj úmysel uplatniť zníženie pokuty v rámci príslušného rozmedzia, ako je uvedené v oznámení o zhovievavosti.

Komisia tiež prijala žiadosť o oslobodenie od pokút (alebo prípadne o zhovievavosť) od spoločnosti RWE po oznámení námietok („ON“). Keďže oslobodenie od pokút už nebolo viac možné, Komisia to oznámila spoločnosti RWE 30. novembra 2007 a vyhlásila, že konečnú pozíciu každého podniku, vrátane RWE, určí v rozhodnutí prijatom na konci správneho konania.

Oznámenie námietok (ON) bolo prijaté 25. mája 2007 a zaslané týmto spoločnostiam alebo skupinám spoločností: ENI S.p.A.; Exxon Mobil Corporation (Spojené štáty americké) a jej dcérskym spoločnostiam Esso Deutschland GmbH, Société Anonyme Française a ExxonMobil Petroleum a Chemical B.V.B.A. (ďalej len „ExxonMobil“); spoločnosti Tudapetrol Mineralölerzeugnisse Nils Hansen KG a Hansen & Rosenthal KG a ich dcérskym spoločnostiam H&R ChemPharm GmbH a H&R Wax Company Vertrieb GmbH (ďalej len „H&R/Tudapetrol“); MOL Nyrt.; Repsol YPF S.A. a jej dcérskym spoločnostiam Repsol Petroleo S.A. a Repsol YPF Lubricantes y Especialidades S.A. (Rylesa) (ďalej len „Repsol“); Sasol Limited (Južná Afrika) a jej dcérskym spoločnostiam Sasol Wax GmbH, Sasol Wax International AG a Sasol Holding GmbH v Nemecku (ďalej len „Sasol“); Shell Deutschland Oil GmbH, Shell Deutschland Schmierstoffe GmbH, Deutsche Shell GmbH, Shell International Petroleum Company Limited (SIPC), Shell Petroleum Company Limited (SPCO), Shell Petroleum N.V. a Shell Transport and Trading Company Limited (ďalej len „Shell“); RWE AG a jej dcérskym spoločnostiam RWE Dea AG (ďalej len „RWE“); Total S.A. a Total France S.A. (ďalej len „Total“) a ďalším štyrom subjektom z jednej alebo viacerých uvedených skupín.

Prístup k spisu

Stranám bolo doručené ON 30. alebo 31. mája 2007 a na poskytnutie odpovede mali osem týždňov, a to od dátumu prístupu k spisu, najneskôr však do 31. júla 2007. Prístup k spisu bol poskytnutý vo forme DVD a prístupu k ďalším dokumentom v priestoroch Komisie. Lehoty boli na požiadanie predĺžené do 14. augusta 2007 alebo 21. augusta 2007, a to na základe tvrdení zúčastnených strán. Všetky strany odpovedali načas.

Následne si Komisia vyžiadala doplňujúce informácie od spoločnosti, ktorá nie je adresátom OM a ktorá má čiastočný podiel v obchode s voskom spoločnosti Sasol. Spoločnosť Sasol získala prístup k odpovedi na žiadosť a predložila k nej písomné pripomienky.

Ústne vypočutie

Ústne vypočutie sa konalo 10. – 11. decembra 2007. Okrem spoločností Repsol Petroleo SA a Repsol YPF SA všetky strany využili právo byť ústne vypočutí. Z ústneho vypočutia nevyplynuli žiadne procesné otázky. Vypočutie bolo užitočné pre strany ako aj Komisiu, pretože prispelo k vysvetleniu niektorých podstatných prvkov.

Spoločnosti Total S.A. a RWE vyjadrili vo svojich písomných odpovediach a počas vypočutia sťažnosť týkajúcu sa porušenia ich práva na obhajobu z dôvodu nedostatku informácií v štádiu vyšetrovania tohto prípadu. Spoločnosť Total podala sťažnosť, že hoci Komisia poslala rozhodnutie o vyšetrovaní spoločnosti Total S.A. a jej dcérskym spoločnostiam, vyšetrovanie sa v spoločnosti Total S.A. nikdy neuskutočnilo a od spoločnosti Total S.A. neboli požadované žiadne informácie. Spoločnosť RWE tvrdila, že mala byť o vyšetrovaní informovaná, čo by jej umožnilo podať žiadosť o zhovievavosť. Nesúhlasím s touto argumentáciou. Podľa článku 27 ods. 1 nariadenia Rady (ES) č. 1/2003 Komisia poskytne spoločnostiam možnosť, aby boli vypočuté „pred prijatím rozhodnutí“. Preto právo byť ústne vypočutý a tiež robiť písomné vyhlásenia úzko súvisí s konkrétnymi tvrdeniami, ktoré boli vyjadrené v oznámení námietok. Toto právo sa neposkytuje vo fáze vyšetrovania pred tým, ako Komisia sformulovala svoje námietky.

Návrh rozhodnutia

Po tom, čo strany podali svoje písomné a ústne stanoviská, Komisia zrušila námietky proti štyrom z adresátov ON.

Obdobie porušovania, a to pokiaľ ide o parafínový gáč, bolo v porovnaní s ON skrátené na 6 rokov; počet strán zodpovedných za porušenie týkajúce sa parafínového gáča sa znížil a zemepisný rozsah je limitovaný na Nemecko.

Podľa môjho názoru sa návrh rozhodnutia týka iba námietok, ku ktorým strany dostali možnosť vyjadriť sa.

Otázka týkajúca sa dôvernosti textu návrhu rozhodnutia vznikla 4. augusta 2008, keď mi právnici zastupujúci H&R a Tudapetrol napísali list, v ktorom popierajú navrhovaný spôsob nakladania s údajmi o obrate v návrhu rozhodnutia zo strany GR pre hospodársku súťaž. Dňa 2. septembra 2008 som vo svojej odpovedi poskytla ďalšie vysvetlenia a objasnenia týkajúce sa zámerov Komisie v tejto súvislosti, v ktorých uvádzam, že podľa môjho názoru návrh použiť číselné údaje o obrate spriemerované na obdobie troch rokov vyriešil obavy týkajúce sa utajenia údajov. Prijatím tohto listu sa strany rozhodli, že sa týmto problémom nebudú viac zaoberať.

Domnievam sa, že právo na vypočutie všetkých účastníkov konania bolo v tomto prípade dodržané.